**Ballraíocht na Comhairle Acadúla: Toghcháin na gColáistí**

**Nós Imeachta Toghcháin**

De réir fhorálacha Reacht CCCLVI, tionólfar sraith de thoghcháin Choláiste chun comhaltaí na gColáistí ar an gComhairle Acadúil a thoghadh, mar seo a leanas:

1. **Toghcháin na Foirne Acadúla:** Tionólfar toghcháin choláiste chun comhaltaí a thoghadh i ngráid acadúla an Léachtóra, an Léachtóra Shinsearaigh agus an Ollaimh
2. **Toghcháin Iardhochtúireachta:** Tionólfar toghcháin do chomhaltaí foirne Iardhochtúireachta i ngach Coláiste chun 2 chomhalta foirne Iardhochtúireachta a thoghadh; áireofar bean amháin agus fear amháin in aghaidh an Choláiste ar na daoine a thoghfar
3. **Toghcháin na Mac Léinn:** Tionólfar toghcháin Chomhaltas na Mac Léinn i ngach Coláiste chun 2 mhac léinn a thoghadh in aghaidh an Choláiste

**1.**  **Toghcháin na Foirne Acadúla**

1.1 Tionólfar ceithre thoghchán Coláiste ar leithligh agus ní foláir do gach Coláiste comhaltaí i ngráid acadúla an Léachtóra, an Léachtóra Shinsearaigh agus an Ollaimh a thoghadh

1.2 Déanfar 100 áit sa Choláiste a dháileadh ar na ceithre Choláiste i gcomhréir le méid, mar seo a leanas:

* + Coláiste na hEolaíochta agus na hInnealtóireachta - 30 comhalta
	+ Coláiste na nDán, na nEolaíochtaí Sóisialta agus an Léinn Cheiltigh - 25 comhalta
	+ Coláiste an Leighis, an Altranais agus na nEolaíochtaí Sláinte - 25 comhalta
	+ Coláiste an Ghnó, an Bheartais Phoiblí agus an Dlí - 20 comhalta

1.3 Ní mór go gcuimseodh ballraíocht an Choláiste Cinn Scoile i ngach Coláiste agus ar a laghad 3 Ollamh, Léachtóir Sinsearach amháin agus Léachtóir amháin

1.4 Ní mór go gcomhlíonfadh ballraíocht na Comhairle Acadúla an ceanglas cothromaíochta inscne foriomlán 40%. De réir fhorálacha Reacht CCCLVI, ‘nuair nach bhfuil sé indéanta cothromaíocht 40:40 idir fir agus mná a bhaint amach de bharr phróifíl inscne na gcomhaltaí Ex Officio ag aon am ar leithligh, bainfear an chothromaíocht amach go solúbtha trí bhallraíocht thoghthóirí an Choláiste aonair agus/nó trí bhallraíocht thoghthóirí tras-Choláiste.’

Faoi láthair is 20% mná agus 80% fir an chothromaíocht inscne i measc na gcomhaltaí Ex Officio. D’fhonn cothromaíocht inscne foriomlán 40% a bhaint amach, tá sé riachtanach gur mná iad ar a laghad 44% (nó 44) de chomhaltaí an Choláiste.

Agus an ceanglas cothromaíochta inscne foriomlán á chomhlíonadh acu, déanfaidh gach Coláiste iarracht ionadaíocht inscne a bhaint amach i gcomhréir lena phróifíl inscne, agus beidh cuótaí inscne ar leithligh do gach Coláiste.

1.5 Tá gach comhalta den Choláiste ag a bhfuil conradh acadúil ag leibhéal Léachtóra, Léachtóra Shinsearaigh agus Ollaimh incháilithe le seasamh agus le vóta a chaitheamh sa toghchán. Eiseofar fógra maidir leis an toghchán agus gairm ar ainmniúcháin chuig gach comhalta foirne sa Choláiste atá incháilithe chun vóta a chaitheamh ag tús an phróisis, bunaithe ar thuairisceán foirne mhí an Mhárta 2018 ó ÚAO. Cuirfidh Oifigigh Riaracháin na gColáistí an Rúnaí Gnóthaí Acadúla ar an eolas i dtaobh aon ainm atá ar iarraidh ón gclár ionas gur féidir incháilitheacht na vótálaithe a bhailíochtú. Is cinneadh críochnaitheach cinneadh an Chinn Comhairimh maidir le hincháilitheacht na vótálaithe.

1.6 Eiseofar gairm ar ainmniúcháin ó na gráid acadúla ábhartha sa Choláiste; sonrófar ceanglais inscne, agus iarrfar páipéir ainmniúcháin shínithe a chur isteach i scríbhinn nó ar an ríomhphost chuig Comhordaitheoir Toghcháin ainmnithe in Oifig an Choláiste laistigh de 10 lá féilire ón ngairm ar ainmniúcháin.

Caithfidh gach ainmní agus aon chuiditheoir amháin an páipéar ainmniúcháin a shíniú agus é a chur ar ais chuig Oifig an Choláiste faoin spriocdháta agus faoin sprioc-am.

1.7 Reáchtálfar toghchán i gcás gur mó líon na n-ainmnithe ná líon na n-ionadaithe atá le roghnú.

1.8 I gcás nach bhfuil dóthain ainmnithe in aon chatagóir faoin sprioc-am, déanfar iad siúd a ainmníodh a thoghadh go huathoibríoch, ar choinníoll nach mó líon na bhfear nó na mban a ainmníodh ná an cuóta inscne don Choláiste sin. Cuirfear siar ansin, go ceann seachtain amháin eile, an sprioc-am le haghaidh ainmniúcháin chun na háiteanna atá fágtha a líonadh.

1.9 Níl comhaltaí incháilithe chun vóta a chaitheamh ach amháin ina gColáiste príomhchleamhnachta.

1.10 I gcás comhcheapachán, féadfaidh comhaltaí vóta a chaitheamh in aon Choláiste amháin. Seolfar liosta de na comhaltaí comhcheaptha chuig Comhordaitheoirí Toghcháin na gColáistí atá i gceist lena dtras-seiceáil.

1.11 Caithfear vótaí a chaitheamh i bpearsa. Fanfaidh bosca ballóide ar oscailt ar feadh trí lá in oifigí na gColáistí, idir 10am agus 12pm, agus idir 2pm agus 4pm, chun deis vótála a thabhairt do chomhaltaí foirne atá i mbun obair allamuigh, saoire bhliantúil nó saoire eile, etc. a mhéid is féidir.

Déanfar socruithe maidir le boscaí ballóide atá le bheith in áiteanna lasmuigh den champas, e.g. Acadaimh Leighis agus Coláiste Ósta na Sionna.

Coinneoidh Riarthóir ainmnithe an Choláiste clár soiléir toghcháin le síniú ag comhaltaí agus iad ag caitheamh vóta.

Iarrtar ar vótálaithe cárta aitheantais foirne nó cárta aitheantais eile a bhfuil grianghraf díobh air a thabhairt leo agus vóta á chaitheamh acu.

1.12 Beidh 3 vóta ag na comhaltaí; gach ceann de luach comhionann.

1.13 Iarrtar ar vótálaithe X (nó siombail choibhéiseach) a chur in aice le hainmneacha suas le triúr iarrthóirí. Má roghnaítear níos mó ná triúr iarrthóirí, measfar an páipéar ballóide neamhbhailí. . Is cinneadh críochnaitheach cinneadh an Chinn Comhairimh maidir le bailíocht na vótaí.

1.14 Déanfaidh Ceann Comhairimh maoirseacht ar an bpróiseas chun vótaí uile an Choláiste a chomhaireamh in aon áit lárnach amháin. Tabharfaidh iniúchóirí próisis neamhspleácha seachtracha tacaíocht dó/di.

1.15 Déanfaidh áiritheoirí ceaptha, arna maoirsiú ag an gCeann Comhairimh agus ag iniúchóirí próisis neamhspleácha seachtracha, na vótaí a bhailiú agus a chomhaireamh i bhfóram poiblí. Is cinneadh críochnaitheach cinneadh an Chinn Comhairimh.

1.16 Déanfar gach post a líonadh ar bhonn oscailte nuair a chomhlíonfar na híoscheanglais a bhaineann le gach grád, lena n-áirítear cuóta inscne, i.e.:

* Toghfar go huathoibríoch na 3 Ollamh is mó vótaí
* Toghfar go huathoibríoch an Léachtóir Sinsearach is mó vótaí
* Toghfar go huathoibríoch an Léachtóir is mó vótaí

Déanfar gach post eile a líonadh trí vóta tromlaigh shimplí, agus de réir an cheanglais cuóta inscne ábhartha do gach Coláiste.

1.17 I gcás comhionannas vótaí i gcatagóir áirithe, is ar crannchur a chuirfear roghnú an bhuaiteora.

1.18 Ní nochtfar go poiblí an líon deiridh vótaí a fuair gach iarrthóir ach coimeádfaidh Oifig an Rúnaí Gnóthaí Acadúla taifead den chomhaireamh.

1.19 De réir fhorálacha Reacht CCCLVI, is é 3 bliana ón 1 Meán Fómhair 2018 téarma oifige chomhaltaí foirne an Choláiste.

1.20 Sa chás go dtiocfaidh athrú ar stádas comhalta reatha i rith thréimhse an téarma (trí ardú céime, éirí as oifig, dul ar scor), líonfar an corrfholúntas trí chomhaltaí nua den Choláiste a chomhthoghadh.

Tabhair faoi deara: Féach Aguisín a hAon do Sceideal na dtoghchán foirne

Féach Aguisín a Dó do riachtanais shonracha maidir le comhaltaí a thoghadh i gColáiste na hEolaíochta agus na hInnealtóireachta

**2. Toghcháin na Foirne Iardhochtúireachta**

2.1 Tionólfar ceithre thoghchán Coláiste ar leithligh agus ní foláir do gach Coláiste beirt chomhaltaí foirne Iardhochtúireachta a thoghadh; áireofar bean amháin agus fear amháin in aghaidh an Choláiste ar na daoine a thoghfar.

2.2 Tá gach comhalta foirne taighde ar conradh incháilithe lena t(h)oghadh.

2.3 Agus an ceanglas cothromaíochta inscne foriomlán á chomhlíonadh acu, roghnóidh gach Coláiste comhalta foirne iardhochtúireachta amháin ar bean í agus comhalta foirne iardhochtúireachta amháin ar fear é.

2.4 Tá gach comhalta foirne a bhfuil conarthaí taighde acu i dteideal vóta a chaitheamh sa toghchán foirne Iardhochtúireachta. Eiseofar fógra maidir leis an toghchán agus gairm ar ainmniúcháin chuig gach comhalta foirne ábhartha atá incháilithe chun vóta a chaitheamh ag tús an phróisis, bunaithe ar thuairisceán foirne mhí an Mhárta 2018 ó ÚAO. Cuirfidh Oifigigh Riaracháin na gColáistí an Rúnaí Gnóthaí Acadúla ar an eolas i dtaobh aon ainm atá ar iarraidh ón gclár ionas gur féidir incháilitheacht na vótálaithe a bhailíochtú. Is cinneadh críochnaitheach cinneadh an Chinn Comhairimh maidir le hincháilitheacht na vótálaithe.

2.5 Eiseofar gairm ar ainmniúcháin ón gcohórt foirne Iardhochtúireachta sa Choláiste; sonrófar ceanglais inscne, agus iarrfar páipéir ainmniúcháin shínithe a chur isteach i scríbhinn nó ar an ríomhphost chuig Comhordaitheoir Toghcháin ainmnithe in Oifig an Choláiste laistigh de 10 lá féilire ón ngairm ar ainmniúcháin.

Caithfidh gach ainmní agus aon chuiditheoir amháin an páipéar ainmniúcháin a shíniú agus é a chur ar ais chuig Oifig an Choláiste faoin spriocdháta agus faoin sprioc-am.

2.6 Reáchtálfar toghchán i gcás gur mó líon na n-ainmnithe ná líon na n-ionadaithe atá le roghnú.

2.7 I gcás nach bhfuil dóthain ainmnithe in aon chatagóir faoin sprioc-am, déanfar iad siúd a ainmníodh a thoghadh go huathoibríoch, ar choinníoll nach mó líon na bhfear nó na mban a ainmníodh ná an cuóta inscne don Choláiste sin. Cuirfear siar ansin, go ceann seachtain amháin eile, an sprioc-am le haghaidh ainmniúcháin chun na háiteanna atá fágtha a líonadh.

2.8 Níl comhaltaí incháilithe chun vóta a chaitheamh ach amháin ina gColáiste príomhchleamhnachta.

2.9 I gcás comhcheapachán, féadfaidh comhaltaí vóta a chaitheamh in aon Choláiste amháin. Seolfar liosta de na comhaltaí comhcheaptha chuig Comhordaitheoirí Toghcháin na gColáistí atá i gceist lena dtras-seiceáil.

2.10 Caithfear vótaí a chaitheamh i bpearsa. Fanfaidh bosca ballóide ar oscailt ar feadh trí lá in oifigí na gColáistí, idir 10am agus 12pm, agus idir 2pm agus 4pm, chun deis vótála a thabhairt do chomhaltaí foirne atá i mbun obair allamuigh, saoire bhliantúil nó saoire eile, etc. a mhéid is féidir.

Déanfar socruithe maidir le boscaí ballóide atá le bheith in áiteanna lasmuigh den champas, e.g. Acadaimh Leighis agus Coláiste Ósta na Sionna.Coimeádfaidh Riarthóir ainmnithe an Choláiste clár soiléir toghcháin a bheidh le síniú ag na comhaltaí agus iad ag caitheamh a vóta.

Iarrtar ar vótálaithe a gCárta Aitheantais Foirne nó doiciméad aitheantais fótagrafaíochta eile a bheith ar iompar acu nuair a thagann siad i láthair le vóta a chaitheamh.

2.11 Beidh 2 vóta ag gach comhalta; bainfidh luach comhionann le gach aon vóta díobh sin.

2.12 Iarrtar ar vótálaithe X (nó siombail choibhéiseach) a chur in aice le hainmneacha suas le beirt iarrthóirí. Má roghnaítear breis agus beirt iarrthóirí, measfar an páipéar ballóide a bheith neamhbhailí.
Is cinneadh críochnaitheach cinneadh an Chinn Comhairimh maidir le bailíocht na vótaí.

2.13 Déanfaidh Ceann Comhairimh maoirseacht ar an bpróiseas chun vótaí uile an Choláiste a chomhaireamh in aon áit lárnach amháin. Tabharfaidh iniúchóirí próisis neamhspleácha seachtracha tacaíocht dó / di.

2.14 Déanfaidh áiritheoirí ceaptha, arna maoirsiú ag an gCeann Comhairimh agus ag iniúchóirí próisis neamhspleácha seachtracha, na vótaí a bhailiú agus a chomhaireamh i bhfóram poiblí. Is cinneadh críochnaitheach cinneadh an Chinn Comhairimh.

2.15 Déanfar gach post a líonadh trí vóta tromlaigh shimplí, agus de réir an cheanglais cuóta inscne; toghfar go huathoibríoch an bhean is mó vótaí agus an fear is mó vótaí.

2.16 I gcás comhionannas vótaí i gcatagóir áirithe, is ar crannchur a chuirfear roghnú an bhuaiteora.

2.17 Ní nochtfar go poiblí an líon deiridh vótaí a fuair gach iarrthóir ach coimeádfaidh Oifig an Rúnaí Gnóthaí Acadúla taifead den chomhaireamh.

2.18 De réir fhorálacha Reacht CCCLVI, is é 3 bliana ón 1 Meán Fómhair 2018 téarma oifige chomhaltaí foirne an Choláiste.

2.19 Sa chás go dtiocfaidh athrú ar stádas comhalta reatha i rith thréimhse an téarma (trí ardú céime, éirí as oifig, dul ar scor), líonfar an corrfholúntas trí chomhaltaí nua den Choláiste a chomhthoghadh.

**3. Toghcháin na Mac Léinn**

3.1 De réir fhorálacha Reacht CCCLVI, ní mór go mbeadh 2 mhac léinn ar a laghad ó gach Coláiste áirithe ar chomhaltaí na gColáistí; beidh na mic léinn le toghadh le cabhair ó Chomhaltas na Mac Léinn.

3.2 Déanfar Oifigeach na gClár Taighde Iarchéime agus Oifigeach na gClár Múinte Iarchéime, arna dtoghadh ag Comhaltas na Mac Léinn, a dheimhniú go huathoibríoch mar chomhaltaí den Chomhairle Acadúil.

3.3 Déanfar Tionólaithe agus ionadaithe tofa na gColáistí (arna dtoghadh i mí an Mhárta don bhliain acadúil dár gcionn) a dheimhniú go huathoibríoch mar chomhaltaí den Chomhairle Acadúil.

3.3 Toghfar na comhaltaí mic léinn atá fágtha trí Chomhairlí sainiúla de chuid na gColáistí ar leithligh arna n-eagrú ag Comhaltas na Mac Léinn i mí Mheán Fómhair chun go mbeidh deis ag mic léinn de chuid na chéad bhliana seasamh sa toghchán.

3.4 Tionólfar ceithre thoghchán Coláiste ar leithligh chun comhaltaí de chuid na mac léinn a thoghadh.

3.5 Tá gach mac léinn de Choláiste incháilithe le seasamh i dtoghchán.

3.6 Caithfidh aon mhac léinn ar mian leis/léi ainmniúchán a fháil freastal ar an gComhairle Mac Léinn den Choláiste ábhartha chun é/í féin a ainmniú.

3.7 Ní bheidh ach Ionadaithe Ranga de gach Coláiste i dteideal vóta a chaitheamh; tugtar faoi deara go bhfuil os cionn 700 Ionadaí Ranga ar fud na gColáistí go léir.

3.8 Ní chuirfear cuótaí inscne i bhfeidhm i dtoghcháin na mac léinn i gcomhréir leis na cleachtais chaighdeánacha a bhaineann le toghcháin Chomhaltas na Mac Léinn agus chun a chumasú do mhic léinn stádas neodrach ó thaobh inscne de a ghlacadh má thograíonn siad é.

3.9 De réir Reacht CCCLVI, is é 1 bhliain amháin ón 1 Meán Fómhair 2018 téarma oifige chomhaltaí mic léinn an Choláiste.

3.10 Déanfar athbhreithniú ar an bpróiseas thuas chun comhaltaí mic léinn na Comhairle a thoghadh tar éis dhá bhliain, nó dhá thimthriall toghcháin.

Féach Aguisín a Trí chun eolas cothrom le dáta a fháil maidir le Toghcháin na Mac Léinn don bhliain acadúil 2018-19.

**Aguisín a hAon**

**Sceideal do Thoghcháin na Comhairle Acadúla le haghaidh Chomhaltaí Foirne na gColáistí, 2018**

|  |  |
| --- | --- |
| **Dátaí** | **Gníomh** |
| 2 Bealtaine | Eiseoidh Déin na gColáistí gairm ar ainmniúcháin ó na cohóirt ábhartha foirne  |
| 11 Bealtaine ar 12pm | Ní ghlacfar le hainmniúcháin a thuilleadh |
| 18 Bealtaine ar 12pm | Más gá, an spriocdháta nua a bhaineann leis an tréimhse ainmniúcháin |
| 21 Bealtaine | An spriocdháta chun go dtarraingeodh iarrthóir ar bith a (h)ainmniúchán siar |
| Seachtain an 21 Bealtaine | Na hiarrthóirí i mbun stocaireachta |
| Dátaí na dToghchán | Dé hAoine, an 25 Bealtaine, 10am-12pm agus 2pm-4pmDé Luain, an 28 Bealtaine, 10am-12pm agus 2pm-4pmDé Máirt, an 29 Bealtaine, 10am-12pm agus 2pm-4pm |
| 30 Bealtaine ar 2pm | Cuirtear tús leis na Comhairimh Thoghcháin go poiblí |
| 31 Bealtaine | Fógrófar na daoine atá le hainmniú ag na Coláistí de bharr a dtofa (cuirfear scéala chuig na buaiteoirí ar dtús) |

**Aguisín a Dó**

**Comhaltaí den Chomhairle Acadúil le toghadh ar son**

**Choláiste na hEolaíochta agus na hInnealtóireachta**

I gcomhthéacs an ullmhúcháin do chónascadh Choláiste na hEolaíochta agus Choláiste na hInnealtóireachta agus na hIonformaitice ionas gur Coláiste Eolaíochta agus Innealtóireachta amháin a bheidh ann, beidh feidhm ag na nósanna imeachta seo a leanas maidir le toghcháin do chomhaltaí an Choláiste nua:

Tá 30 áit ar an gComhairle Acadúil, faoin gcomhdhéanamh leasaithe atá uirthi, ag Coláiste na hEolaíochta agus na hInnealtóireachta; déanfar na háiteanna sin a leithroinnt de réir Reacht CCCLVI mar seo a leanas:

* Cinn Scoile – 6 chomhalta
* An Fhoireann Iardhochtúireachta – 2 chomhalta
* Mic Léinn – 2 chomhalta
* An Fhoireann Acadúil – 20 comhalta
1. **Toghcháin na Foirne Acadúla**

Aontaíodh, don chéad toghchán seo don Choláiste nua cónasctha, **agus don chéad toghchán seo amháin,** dhá thoghchán Coláiste ar leithligh a reáchtáil don chohórt Léachtóirí, Léachtóirí Sinsearacha agus Ollúna ar an bhFoireann Acadúil chun 20 comhalta san iomlán a thoghadh.

Déanfar an bhallraíocht a leithdháileadh i gcomhréir leis an gcóimheas den fhoireann acadúil atá i ngach Coláiste – 13 chomhalta de chuid Choláiste na hEolaíochta agus 7 gcomhalta de chuid Choláiste na hInnealtóireachta agus na hIonformataice.

I gcás Choláiste na hInnealtóireachta agus na hIonformataice, is mar seo a leanas a dhéanfar na 7 n-áit a leithdháileadh:

* Toghfar go huathoibríoch an tOllamh is mó vótaí.
* Toghfar go huathoibríoch an Léachtóir Sinsearach is mó vótaí.
* Toghfar go huathoibríoch an Léachtóir is mó vótaí.

Chun aghaidh a thabhairt ar an gceanglas maidir le cothromaíocht inscne, ag aithint go bhfuil 30% ar a laghad de na comhaltaí le bheith ina mná mar chuóta foriomlán inscne i gColáiste na hEolaíochta agus na hInnealtóireachta, toghfaidh Coláiste na hInnealtóireachta agus na hIonformaitice 2 ainmní mná ar a laghad agus 2 ainmní fir ar a laghad.

I gcás Choláiste na hEolaíochta, is mar seo a leanas a dhéanfar na 13 áit a leithdháileadh:

o Toghfar go huathoibríoch an dá Ollamh is mó vótaí.

o Toghfar go huathoibríoch an Léachtóir Sinsearach is mó vótaí.

o Toghfar go huathoibríoch an Léachtóir is mó vótaí.

Chun aghaidh a thabhairt ar an gceanglas maidir le cothromaíocht inscne, ag aithint go bhfuil 30% ar a laghad de na comhaltaí le bheith ina mná mar chuóta foriomlán inscne i gColáiste na hEolaíochta agus na hInnealtóireachta, toghfaidh Coláiste na hInnealtóireachta agus na hIonformaitice 5 ainmní mná ar a laghad agus 5 ainmní fir ar a laghad.

Déanfar gach gné eile de thoghcháin na Foirne Acadúla a reáchtáil de réir an nóis imeachta atá leagtha amach thuas.

1. **Toghcháin na Foirne Iardhochtúireachta**

I gcás bhallraíocht na Foirne Iardhochtúireachta, reáchtálfar aon toghchán amháin de Choláiste na hInnealtóireachta agus na hIonformaitice chun 1 chomhalta fir amháin agus 1 chomhalta mná amháin a thoghadh.

Toghfar go huathoibríoch an t-ainmní is mó vótaí. Ag brath ar inscne an ainmní sin, beidh an dara hainmní rathúil ar an gcomhalta is mó vótaí ina dhiaidh sin den inscne eile agus, **don chéad toghchán seo amháin,** den Choláiste eile sular tharla an cónascadh.

Déanfar gach gné eile de thoghcháin na Foirne Iardhochtúireachta a reáchtáil de réir an nóis imeachta atá leagtha amach thuas.

**III. Toghcháin na Mac Léinn**

I gcás bhallraíocht na Mac Léinn, reáchtálfar aon toghchán amháin de Choláistí cónasctha na hEolaíochta agus na hInnealtóireachta & na hIonformaitice chun 2 mhac léinn – 1 mhac léinn amháin as gach Coláiste – a thoghadh.

Déanfar gach gné eile de thoghcháin na Mac Léinn a reáchtáil de réir an nóis imeachta atá leagtha amach thuas.

**Aguisín a Trí**

**Toghcháin na Mac Léinn don Chomhairle Acadúil, 2018-19**

Dearbhaítear gur toghadh na comhaltaí mic léinn seo a leanas ar an gComhairle Acadúil don bhliain acadúil 2018-19

**Uachtarán Chomhaltas na Mac Léinn** Megan Reilly

**Leas-Uachtarán / Oifigeach Oideachais Chomhaltas na Mac Léinn** Louis Courtney

**Oifigeach na gClár Taighde Iarchéime:** Jibran Abbasi – Coláiste na hInnealtóireachta agus na hIonformaitice

**Oifigeach na gClár Múinte Iarchéime:** Cameron Keighron – Coláiste an Leighis, an Altranais agus na nEolaíochtaí Sláinte

**Tionólaí Choláiste na nDán, na nEolaíochtaí Sóisialta agus an Léinn Cheiltigh**: Rían McKeagney

**Tionólaí Choláiste na hEolaíochta** – Scott Green

**Tionólaí Choláiste an Leighis, an Altranais agus na nEolaíochtaí Sláinte** – Liezel Ravenscroft

**Tionólaí Choláiste an Ghnó, an Bheartais Phoiblí agus an Dlí** – Clodagh McGivern

**Tionólaí Choláiste na hInnealtóireachta agus na hIonformaitice** – Roshan George

Comhionannas Inscne na gcomhaltaí tofa:

Maidir le 9 n-oifigeach de na 12 oifigeach a toghadh go dtí seo:

Sainíonn 3 acu iad féin mar mhná

Sainíonn 6 acu iad féin mar fhir

Na 3 mhac léinn atá fanta a thoghadh i mí Mheán Fómhair 2018:

Coláiste na nDán, na nEolaíochtaí Sóisialta agus an Léinn Cheiltigh – 1 Mhac Léinn Fochéime Amháin (le toghadh i mí Mheán Fómhair ag Comhairle Chomhaltas na Mac Léinn)

Coláiste an Leighis, an Altranais agus na nEolaíochtaí Sláinte

1 Mhac Léinn Fochéime Amháin (le toghadh i mí Mheán Fómhair ag Comhairle Chomhaltas na Mac Léinn)

Coláiste an Ghnó, an Bheartais Phoiblí agus an Dlí

1 Mhac Léinn Fochéime Amháin (le toghadh i mí Mheán Fómhair ag Comhairle Chomhaltas na Mac Léinn)

**12 Ionadaí de chuid na Mac Léinn san iomlán.**

**In 2019/2020 beidh Comhdhéanamh na Mac Léinn, ón 1 Meán Fómhair 2019, mar seo a leanas:**

Uachtarán Chomhaltas na Mac Léinn (le toghadh i mí an Mhárta 2019)

Leas-Uachtarán / Oifigeach Oideachais Chomhaltas na Mac Léinn (le toghadh i mí an Mhárta 2019)

Ionadaí na gClár Taighde Iarchéime (le toghadh i mí an Mhárta 2019)

Ionadaí na gClár Múinte Iarchéime (le toghadh i mí an Mhárta 2019)

Coláiste na nDán, na nEolaíochtaí Sóisialta agus an Léinn Cheiltigh

Tionólaí Choláiste na nDán, na nEolaíochtaí Sóisialta agus an Léinn Cheiltigh (le toghadh i mí an Mhárta 2019)

1 Mhac Léinn Fochéime Amháin (le toghadh i mí Mheán Fómhair 2019 ag Comhairle Chomhaltas na Mac Léinn)

Coláiste na hEolaíochta agus na hInnealtóireachta

Tionólaí Choláiste na hEolaíochta, na hInnealtóireachta agus na hIonformaitice (le toghadh i mí an Mhárta 2019)

1 Mhac Léinn Fochéime Amháin (le toghadh i mí Mheán Fómhair 2019 ag Comhairle Chomhaltas na Mac Léinn)

Coláiste an Leighis, an Altranais agus na nEolaíochtaí Sláinte

Tionólaí Choláiste an Leighis, an Altranais agus na nEolaíochtaí Sláinte (le toghadh i mí an Mhárta 2019)

1 Mhac Léinn Fochéime Amháin (le toghadh i mí Mheán Fómhair 2019 ag Comhairle Chomhaltas na Mac Léinn)

Coláiste an Ghnó, an Bheartais Phoiblí agus an Dlí

Tionólaí Choláiste an Ghnó, an Bheartais Phoiblí agus an Dlí (le toghadh i mí an Mhárta 2019)

1 Mhac Léinn Fochéime Amháin (le toghadh i mí Mheán Fómhair 2019 ag Comhairle Chomhaltas na Mac Léinn)

**12 Ionadaí de chuid na Mac Léinn san iomlán.**